NOVEMBER 2015 - Chanette Paul\nDit voel behoorlik asof warrelwind my beet gekry het sedert my laaste nuusbrief! Maar ek is veilig terug uit België en reg vir die boektoer Noorde toe.\n'n Bietjie terugvoer oor die afgelope maand.\nIn die Karoo:\nOktober se Boekbedonnerd was inderdaad bedonnerd lekker. Ek het die bykans 1500 km heen en terug na Richmond veilig afgelê in my twintigjaaroue karretjie, 'n Volkswagen cabriolet. Dit het lekker baie dinktyd verskaf, veral die dele waar ek die dak laat sak het en die salwende Karoo-geure kon inasem, die wind in my hare kon voel.\nDie program was wonderlik en baie verrykend. Ongelukkig het my Offerlamme gaan staan en AWOL. En dit nadat Lapa soveel moeite gedoen het om die boeke vroeër as wat beplan is van die drukker af te kry sodat eksemplare vir my praatjie by Boekbedonnerd asook my outeurskopieë betyds na Richmond gekoerier kon word! Wel, die boeke is na Richmond (Noord-Kaap) toe gekoerier. Die boeke bedoel vir een van die boekwinkels, het egter by Richmond in Kwa-Zulu Natal uitgekom. En my outeurskopieë in Richmond naby Port Elizabeth.\nGelukkig kon die mense by Lapa ingryp en het die boeke uiteindelik Vrydagmiddag in die regte Richmond uitgekom.\nGaan loer gerus hier vir foto’s: http://www.litnet.co.za/fotoblad-deur-chanette-paul-bookbedonnerdfees-2015/\nNá Richmond het ek net mooi ŉ week gehad om ŉ manuskrip te lees, ŉ verslag te skryf en laaste dinge in orde te kry vir my reis België toe.\nDaar het ŉ stewige program voorgelê maar my grootste bekommernis in daardie stadium was die pakkery. Wat trek mens aan na geleenthede in ŉ vreemde land? Hoe koud is die herfs? Uiteindelik het maar net oë toegeknyp en gepak wat voorkom.\nOp die Brusselse lughawe het my agent Gino en Elke, sy vrou en ook die vertaler van Offerlam, my ingewag. Hulle gasvryheid was oorweldigend!\nDie eerste bekendstelling het by restaurant A Mano in Rumst plaasgevind. Daar was 40-50 mense en ŉ bekende Belgiese akteur, Peter van Asbroeck, het die onderhoud met my en Elke gevoer. Dit was ŉ wonderlike aand met vriende soos Carine Duprez en Karel en Leentje De Brabander wat van ver af gery het om daar te wees. Dis eers toe ek die De Brabanders daar sien dat ek onthou het ek moes seker hulle toestemming gevra het om hulle van vir die kommissaris in Offerlam te gebruik! Gelukkig het hulle geen beswaar gehad nie.\nDie res van die boektoer het gedraai om die Antwerpse Boekebeurs, radio onderhoude en ŉ bekendstelling by ŉ lieflike boekwinkel in Gent, Paard van Troje. Ek moes my behoorlik knyp om seker te maak ek is werklik daar met die Nederlandse Offerlam.\nDie boekebeurs in Antwerpen was ŉ onvergeetlike, amper oorweldigende, belewenis! Ek dink nie ek het al ooit soveel boeke – en so ŉ uitlopende verskeidenheid – onder een dak gesien nie. En oral loop hordes mense, feitlik elkeen met ŉ sak vol pas aangeskafte boeke. Dis baie duidelik dat die Belge léés!\nTussendeur en veral die laaste drie dae kon ek darem ook heelwat navorsing inpas. Ek kan nie wag om met al hierdie nuwe kennis en indrukke verder aan Offerlam te werk nie. Ongelukkig sal die skrywery nog ŉ bietjie moet wag.\nEk het Maandag die 16e November geland en moes inderhaas begin regmaak vir die Kwêla-span wat die 19e ŉ program hier kom skiet het. Dinsdag die 24e was DeKatTV hier en die volgende dag is ek eers Artscape toe vir 'n radio-onderhoud en het daarna by Wordsworth in Willowbridge met Jonathan Amid oor Offerlam gesels. Dit was 'n heerlike aand en dankie vir almal wat daar was. Nog 'n lekkerte was dat twee skrywersvriende ook daar opgedaag het, naamlik Martin Steyn en Rudie van Rensburg!\nAankomende week begin my Suid-Afrikaanse boektoer in alle erns.\nHieronder is die gegewens wat opgedateer is van laas maand af.\nEerskomende Maandag gesels ek en Petrovna Metelerkamp in Hermanus se book Cottage:\n17:30 vir 18:00 Book Cottage, Longstraat 17, Hermanus\nRSVP: 028 313 0834 / bookcott@hermanus.co.za\nDaarna is dit noorde toe.\n09:00 vir 09:30 Boek & Koek by o'Galito-Montana, Zambezi Junction – gereël deur Graffiti.\nRSVP: 012 548 2356 / shop@graffitibooks.co.za\nR65 per persoon\n18:00 vir 18:30 Woord & Wingerd, Graffiti, Lynnwood Bridge.\nRSVP: 012 348 1835 / lynnwood@graffitibooks.co.za\n18:00 vir 18:30 Painted Words, Shoprite Sentrum, Modimolle.\nRSVP: 014 717 3971 / admin@paintedwords.co.za\nR25 per persoon – sluit kaas en wyn in.\n10:30 vir 11:00 Protea Boekwinkel, 1067 Burnettstraat, Hatfield.\nRSVP: 012 362 5684 / lbell@proteaboekwinkel.com\nVir 'n opsomming: http://lapa.bookslive.co.za/blog/2015/11/23/kom-vier-die-bekendstelling-van-offerlam-deur-chanette-paul-by-verskeie-geleenthede/\nMeer oor Offerlam:\nTot duver kry ek baie goeie terugvoer en het darem al bietjie van die asem wat ek opgehou het, uitgeblaas.\nhttp://www.netwerk24.com/Vermaak/Boeke/paul-se-groot-storie-verlei-die-leser-20151115 of by\nAlta Cloete sê op Goodreads:\nOfferlam is 'n omvangryke roman wat 'n groot aantal temas aanroer. Die aksie beweeg tussen die DRK, Suid-Afrika en België. Soos ons die skrywer ken, is die navorsing deeglik gedoen en veral die Europese belewing van die Suid-Afrikaner is treffend geteken. Om die balans te behou, is daar benewens die spanningslyn steeds 'n gerusstellende skeutjie romanse ingeroer. As romantiese held is die "vaal professor"(Chanette se eie woorde) verbasend suksesvol.\nOfferlam is 'n moet-lees vir enige Chanette Paul-aanhanger. En kan 'n heerlike ontdekking wees vir die oningewydes.\nStap saam met Caz op my blog:\nEk het tot dusver twee virtuele staptoere saam met Caz Colijn op my blog geplaas en hoop om nog een of twee te doen.\nEk hoop dit help lesers om 'n beter prentjie te vorm van wat Caz beleef het.\nGaan loer gerus na onder meer:\nNuus oor my webwerf:\nEk hoop ek sien sommer ŉ hele paar van julle by die bekendstellings! Maar ek hoop veral dat julle Offerlam sal geniet.\nMooiste wense vir die opbou na die feestyd!\n Julle is ook welkom om hierdie nuusbrief te stuur aan lesers wat moontlik op die adreslys ingesluit wil wees.\nSkakels vir nuwe nuusbrieflesers:\nBietjie oor my in Stanford: http://portraitofavillage.wordpress.com/2014/09/11/stanford-author-chanette-paul-on-her-way-to-the-netherlands-and-belgium/\nŉ Paar skakels waar julle kan lees of luister oor Raaiselspieël en Siende Blind:\nLees die proloog van Raaiselspieël by: http://chanettepaul.wordpress.com/raaiselspieel/\nAlta Cloete oor Raaiselspieël: http://www.maandbladzuidafrika.nl/node/169\nOnderhoud met my oor Siende Blind: http://www.maandbladzuidafrika.nl/node/132\nLuister na die volledige gesprek wat Izak met my by die Woordfees gevoer het by: http://iono.fm/e/79412\nDieselfde skakel met ŉ paar foto’s is ook op my blog by: http://chanettepaul.wordpress.com/2014/04/17/personas-uit-die-hoed/\nLuister na ŉ gesprek wat Esté Jansen Meyer met my gevoer het in die radioprogram Allegaartjie: http://solmediafiles.co.za/radio/allegaartjie3/allegaartjie-15.mp3\nLees wat Izak de Vries te sê het oor Raaiselspieël by: http://chanettepaul.wordpress.com/2014/04/15/oor-raaiselspieel/\nResensent Erika de Beer het ŉ resensie gedoen oor Raaiselspieël wat in al drie die groot dagblaaie verskyn het. Die skakel na die een in Beeld is http://www.beeld.com/bylae/2014-04-11-boeiende-naelskou-in-afrikaans\nSaam met aankondiging dat Siende Blind die Lekkerlit Boek van die Jaar vir 2013 is, het daar ook ŉ artikel op LitNet verskyn waarin Carla van der Spuy ŉ onderhoud met my voer, juis oor Siende Blind. Loer by: http://www.litnet.co.za/Article/onderhoud-siende-blind-deur-chanette-paul\nNog iets waarop ek afgekom het, is ŉ heerlike bespreking van Siende Blind deur Izak de Vries, veral oor die rol van die blivet. Met sy toestemming het ek dit op my blog geplaas: http://chanettepaul.wordpress.com/2014/01/26/izak-de-vries-oor-o-m-die-blivet-in-siende-blind/\nVir ŉ baie interessante resensie oor Siende Blind:\nIzak de Vries se reaksie daarop:\nOnthou asseblief dat boeke wat in PDF-formaat afgelaai kan word, gesteelde boeke is. En nie een van my boeke is wettiglik gratis aflaaibaar nie


Dood van treindrywer skok familie – praag.co.za — 20 jaar jonk!\nDood van treindrywer skok familie\nDie familie van die 73-jarige man wat vermoor is in sy huis in Bloemfontein Maandagoggend, is diep geskok oor sy dood.\nDie liggaam van Hendrik Knoetze is deur ‘n buurman ontdek in sy Pellissier-huis teen omstreeks 08:00 Maandag.\nKnoetze, ‘n voormalige treindrywer, was vasgebind met sigbare kopwonde. Hy is na bewering doodgeslaan.\n‘n Polisiewoordvoerder, Chaka Marope sê paramedici vermoed dat Knoetze sowat drie tot vier dae gelede vermoor is.\nIntussen het die neef van Knoetze, Glanville Oliver, sê die familie het aanvanklik gedink Knoetze is aan natuurlike oorsake dood.\n“Toe ons by die huis kom het ons gesien dat hy inderdaad vermoor is. Ek bedoel, hy was ‘n pensioenaris. Almal wat tot dusver gebel om te hoor of hy vermoor is het my gevra, hoekom hy? Hy was ‘n baie goeie mens, hy sou nie eens ‘n vlieg seermaak nie,” sê Oliver.\nDit is nie bekend hoe nou betrokke Knoetze by die geding was wat Transnet-pensioenarisse in die vorm van ŉ klasaksie-eis teen Transnet en die regering aanhangig gemaak het nie.\nIn die saak eis sowat 70 000 pensioenarisse van alle rasse bykans R80 miljard van Transnet. Dit is die grootste siviele eis in die land se regsgeskiedenis.\nMeeste van die eisers is deur baie jare van groot lyding. Baie van hulle het verarm en is in die grootste ellende dood.\n“Transnet het tot dusver desperaat probeer om deur tegniese punte die saak te vertraag. Die gevolg daarvan was dat baie pensioenarisse met die verloop van tyd gesterf het. Baie weens swaarkry, ŉ gebrek aan geld en gepaardgaande mediese sorg.\n“Dit kan daarom nie weggeredeneer word dat Transnet ŉ roekelose en hartelose instansie is wat die bloed van baie van hierdie mense aan sy hande het nie,” het hul regsverteenwoordiger adv. Alberts vroeër vanjaar gesê.\nSkrywer praagGepubliseer op 19 Julie 2016 Kategorieë Afrikaanse nuus, NuusSleutelwoord eisers, klasaksie, moord, spoorweë, Transnet, treindrywer, volksmoord\nVorige Vorige artikel: Charlize lê ‘n windeier oor ‘diskriminasie’\nVolgende Volgende artikel: VN-konvensie oor volksmoord glo nie terugwerkend